Batik etnik Dayak jadi pilihan tema tahun ini
KUCHING: Baju batik bermotifkan suku kaum atau etnik Dayak atau pakaian tradisi kaum Iban antara yang dicadangkan sebagai tema pakaian untuk sambutan Gawai Dayak Peringkat Negeri yang akan diadakan pada tahun ini. Menteri di Jabatan Premier, Datuk John Sikie Tayai, yang dilantik sebagai pengerusi jawatankuasa untuk menganjurkan acara tersebut berkata, acara itu akan diadakan sama ada pada 17 atau 24 Jun. John berkata sedemikian pada acara simbolik penyerahan tugas penganjuran sambutan Gawai tahun ini daripada pengerusi acara tersebut pada tahun lepas yang juga Timbalan Menteri di Jabatan Premier, Datuk Gerawat Gala. “Kami juga memilih dua tempat untuk menganjurkannya iaitu di Pusat Konvensyen Borneo Kuching (BCCK) di Kuching atau Dinner World Restaurant di Bintulu.  “Tetapi kami akan mengadakan mesyuarat tidak lama lagi untuk memutuskan tarikh, tempat dan lain-lain. “Kami juga telah mencadangkan tiga acara utama. “Ia adalah makan malam itu sendiri, perarakan tradisional ‘Niti Ruai’ dan perarakan Ratu cantik ‘Keling dan Kumang Gawai’.  “Kami akan menjemput Tuan Yang Terutama Yang di-Pertua Negeri Sarawak, Tun Abdul Taib Mahmud dan Premier Sarawak, Datuk Patinggi Tan Sri Abang Johari Tun Openg serta isteri untuk menjadi tetamu kehormat kami,” katanya.  Simbolik penyerahan tugas pengajuran turut disaksikan oleh Timbalan Premier Sarawak, Datuk Amar Douglas Uggah Embas, sebentar tadi. Untuk rekod, sambutan Gawai Dayak peringkat negeri pada tahun lepas dianjurkan oleh masyarakat Orang Ulu. Oleh SHAHRUL QAIZAT  
See author's posts
